Tshwane weer op oorlogspad oor skuld(Foto: Twitter) Die Tshwane-metroraad is weer vasbeslote om agterstallige skuld in te vorder en geen wanbetalende Pretorianer sal ontsien word nie. Die metro het Dinsdag sy pogings hervat om meer as R17 miljard se skuld van wanbetalende staatsdepartemente, ambassades, sakeondernemings, voorstedelike inwoners en ander entiteite te verhaal. Die metro het vroeër vanjaar as deel van sy skuldinvorderingsveldtog #TshwaneYaTima talle wanbetalers se munisipale dienste voor die voet opgeskort in ’n poging om agterstallige skuld in te vorder. Selby Bokaba, woordvoerder vir Tshwane, sê die metro gaan egter nou sy pogings verskerp nadat hy Dinsdag nie sy teikens kon behaal nie. Die metro se spanne wat gister in die stad se sewe streke ontplooi is, wou 311 eiendomme se dienste opskort in ’n poging om R408 miljoen se skuld in te vorder. Die spanne kon eindelik slegs 53 eiendomme se dienste opskort en R60 miljoen verhaal. Bokaba waarsku diegene wat van plan is om met infrastruktuur te peuter nadat hulle ligte afgeskakel is, dat hulle stewige boetes vir dié oortreding opgelê sal word. Dié boetes wissel van honderde duisende rande tot miljoene rande. Die Tshwane-metroraad se agterstallige skuld het in 2020 van R12 miljard tot R16 miljard toegeneem voordat dit verlede jaar op R17 miljard te staan gekom het. Randall Williams, burgemeester van die Tshwane-metro, het vroeër gesê die metroraad het vantevore tevergeefs kennisgewings uitgestuur en by sy klante gepleit om hul skuld te vereffen terwyl kontrakteurs omgekoop is om nie die ligte af te skakel nie. “Ons moes die stelsel verander… Ons het toe besluit op ’n meer visuele ‘in jou gesig’-benadering.”